Comisia de Disciplină a Federaţiei Române de Fotbal l-a suspendat șase etape pe atacantul Hakim Djamel Abdallah, de la Dinamo Bucureşti, pentru cartonaşul roşu primit pentru intrarea violentă din meciul cu FC Botoşani.
De asemenea, acesta a fost amendat și cu suma de 10.000 de lei.
„AFC Botoşani vs. SC Dinamo 1948 SA – Eliminare Abdallah Hakim Djamel (oaspeţi) – În temeiul art. 63.1.a, raportat la art. 63.2.4.a teza a II-a din RD, se sancţionează jucătorul cu suspendare pentru şase meciuri şi penalitate sportivă de 10.000 lei”, se arată în comunicatul, publicat pe site-ul LPF.
Abdallah a primit cartonaşul roşu în finalul primei reprize (45+9) a meciului dintre FC Botoşani şi Dinamo (2-1), din etapa a şasea a fazei play-out a Superligii de fotbal, pentru lovitură cu gheata în capul lui Romario Benzar, care a părăsit terenul sângerând şi cu guler cervical, cu ambulanţa.
Antrenorul echipei FC Botoşani, Bogdan Andone, a fost suspendat două meciuri de Comisia de Disciplină în şedinţa acesteia de luni, după cartonaşul roşu primit la meciul cu Dinamo. Tehnicianul a primit şi o amendă de 6.500 de lei. Totodată, Attila Marius Suller, antrenorul secund al echipei din Botoşani, a fost sancţionat şi el cu o suspendare de două meciuri şi cu o penalitate sportivă de 4.500 de lei.
Mijlocaşul portughez Samuel Teles Pereira Nunes Da Silva (Oţelul Galaţi), eliminat la meciul cu FC Hermannstadt (1-0), a fost sancţionat cu suspendare pentru două meciuri şi penalitate sportivă de 5.000 lei.
Suspendări pentru câte un meci şi amenzi de 740 de lei fiecare au primit fundaşii Darius Adrian Oroian şi Florin Bogdan Ştefan (ambii de la Sepsi OSK Sfântu Gheorghe), eliminaţi la partida cu CFR 1907 Cluj (1-2). Antrenorul cu portarii al echipei covăsnene, Cornel Cernea, a primit o suspendare pentru două jocuri şi penalitate sportivă de 4.500 lei, pentru cartonaşul roşu acordat după bruscarea unui copil de mingi.